Baba by vreemdeling in park gelosArgieffoto Foto: HeikeIr, Pixabay Die polisie in Limpopo ondersoek ŉ saak van kinderverwaarlosing, nadat ŉ baba van twee dae oud Sondag by ŉ vreemdeling in ŉ park in Polokwane gelos is. Brig. Motlafela Mojapelo, woordvoerder van die polisie, het gesê dit het in die park langs die Jack Botes-saal gebeur. “Vrou (30) het in die park vir haar vriende gewag, toe die vrou met die baba haar genader het. Die verdagte het die baba by die vrou gelos nadat sy gesê het sy gaan gou die kind se pa haal, wat daar naby in ŉ vragmotor wag, sodat hulle babakos en -klere kan gaan koop,” het Mojapelo gesê. Die verdagte het daarna spoorloos verdwyn. Die vrou het ŉ geruime tyd met die baba in die park gewag, maar die verdagte het nooit teruggekeer nie. Die vrou het die baba uiteindelik na die polisie geneem. Die polisie kon sedertdien nog nie verdagte vrou of die kind se ma opspoor nie. Die moontlikheid word ondersoek dat die verdagte die kind se ma is. Die baba lyk gesond en is na ŉ plek van veiligheid geneem. Die ondersoek duur voort.